सुरगा च बन्नसबन्ने पक्खरू ते जीव-जैन्तू किट्ठे होए दे हे। ओ अप्पूं चैं बड़े हिरखैं-सद्दरैं गलैं लग्गारदे हे, कोई चौं बरैं मिलै करदा हा, कोई चालिएं बरैं ते कोई चार सौ बरैं परैन्त। केई मते गै बरहागे दे लग्गा करदे हे ते इक दुए गी घोट्टी घोट्टी जफ्फिआं मारी दियां हियां। धरती पर बताए दे केई पराने चेते अप्पूं चैं सांझे करा दे हे। जिस थाह्‌रा ओ रंग-रंग दे जीव-जनौर ते पक्खरू पैंछी किट्ठे होदे हे, उत्थैं इक बड़ा रौंसला बाग हा। उस बाग्गा च बन्नसबन्ने फुल्ल ते फुल्लू खिड़े दे हे ते अपनी खश्बोई तांह-तुआंह खलारा करदे हे।